logo-01a-boja

Program osiguranja kratkoročnih izvoznih potraživanja

KI/01-16

**PROGRAM OSIGURANJA KRATKOROČNIH IZVOZNIH POTRAŽIVANJA KI/01-16**

1. **Cilj Programa**

* očuvanje radnih mjesta u RH, očuvanje likvidnosti društava i poboljšanja konkurentnosti nacionalnog gospodarstva,
* omogućavanje izvoznicima intenzivniji izlazak na strana tržišta s ciljem pronalaska novih inozemnih kupaca,
* podjela političkih i komercijalnih rizika koji se pojavljuju u izvoznom poslu s društvom koje plasira svoje robe i usluge inozemnim kupcima.

1. **Korisnici osiguranja**

Izvoznici roba i usluga široke potrošnje koji s Inozemnim kupcima ugovaraju odgodu plaćanja do 365 dana, iznimno do 2 godine.

1. **Predmet osiguranja**

Novčana potraživanja nastala temeljem izvršenih i fakturiranih isporuka roba i/ili usluga prema Inozemnom kupcu.

1. **Osiguranje naplate potraživanja temeljem izvršenih isporuka**

Potraživanje nastalo temeljem pojedine i/ili kontinuirane isporuke roba i/ili usluga prema inozemnim kupcima

1. **Osigurani rizici**

Programom osiguranja moguće je osigurati neutržive, odnosno privremeno neutržive komercijalne i političke rizike kako slijedi:

*Komercijalni rizici*

* 1. Produženo neplaćanje odnosno zakašnjenje u plaćanju Inozemnog kupca po dospijeću uobičajenog roka plaćanja;
  2. Insolventnosti Inozemnog kupca ili druge objektivne činjenice koje ukazuju na nemogućnost izvršenja obveze plaćanja, otvaranje predstečajnog, stečajnog ili likvidacijskog postupka nad Inozemnim kupcem.

*Politički rizici*

* 1. Rat ili ratu slični događaji;
  2. Pobuna ili revolucija
  3. Vladine mjere koje na rok dulji od 3 mjeseca ograničavaju ili sprječavaju transfer ili slobodno raspolaganje plaćanjima dugovana izvozniku.

1. **Razina pokrića**

HBOR u svakom Osiguranom riziku može sudjelovati s najviše 90%, ovisno o procjeni rizika. Izvoznikov udio u Osiguranom riziku (Samopridržaj) iznosi najmanje 10%.

1. **Ugovor o osiguranju**

Ugovor o osiguranju sastoji se od Općih uvjeta osiguranja kratkoročnih izvoznih potraživanja OU-KI-01/16 i Police osiguranja izvoznih potraživanja.

1. **Osigurana svota**

Novčani iznos na koji je zaključeno osiguranje po pojedinom Inozemnom kupcu i koji je naveden u Polici osiguranja izvoznih potraživanja. Odobrena Osigurana svota predstavlja osigurani iznos potraživanja prema pojedinom Inozemnom kupcu.

1. **Premija osiguranja**

Za preuzete rizike HBOR izvoznicima naplaćuje Premiju osiguranja koja se u pravilu obračunava i naplaćuje mjesečno, primjenom Premijske stope na iznos prijavljene, izvezene i fakturirane vrijednosti roba i usluga.

Kod Ugovora o osiguranju kojima se osigurava naplata izvoznih potraživanja nastalih temeljem pojedine izvozne transakcije, odnosno pojedinog izvoznog posla, HBOR će Premiju osiguranja obračunati i naplatiti jednokratno unaprijed.

1. **Naknada za obradu zahtjeva**

Obračunava se i naplaćuje po obrađenom Zahtjevu za osiguranje sukladno važećoj Odluci o obračunu naknada za usluge koje obavlja HBOR.

1. **Ugovaranje osiguranja**

Za potrebe zaključenja Ugovora o osiguranju Izvoznik HBOR-u treba dostaviti sljedeće:

* Upitnik o poslovanju Izvoznika;
* Zahtjev za osiguranje;
* Bilancu stanja i Račun dobiti i gubitka Izvoznika za posljednje obračunsko razdoblje;
* Bonitetni izvještaj Inozemnog kupca *(može ga u ime i za račun Izvoznika pribaviti i HBOR)*.

Po obradi Zahtjeva za osiguranje i procjeni rizika, HBOR Izvozniku na potpisivanje dostavlja Ugovor o osiguranju koji se sastoji od Police osiguranja izvoznih potraživanja i Općih uvjeta osiguranja kratkoročnih izvoznih potraživanja OU-KI-01/16.

1. **Obveze Osiguranika nakon zaključenja Ugovora o osiguranju**

* Prijavljivati HBOR-u izvršene i fakturirane isporuke prema Inozemnim kupcima;
* Plaćati Premiju osiguranja;
* Obavijestiti HBOR o svakoj promjeni u Izvoznom ugovoru s osiguranim Inozemnim kupcem.

1. **Obveze Osiguranika u slučaju nastupa Osiguranog rizika**

* Pisanim putem pozvati Inozemnog kupca na plaćanje;
* Obustaviti sve daljnje isporuke prema Inozemnom kupcu;
* Prijaviti HBOR-u zakašnjenje plaćanja u roku od 30 dana od dospijeća roka plaćanja;
* U dogovoru s HBOR-om poduzimati potrebne radnje s ciljem naplate potraživanja;
* U slučaju neuspješne naplate, protekom 5 mjeseci od prijave zakašnjenja plaćanja HBOR-u, podnijeti odštetni zahtjev HBOR-u.
* U slučaju pokretanja predstečajnog, stečajnog ili likvidacijskog postupka nad Inozemnim kupcem, odštetni zahtjev se može podnijeti odmah uz predočenje dokaza o pokretanju predstečajnog, stečajnog ili likvidacijskog postupka i dokaza o prijavi Osiguranikovih potraživanja u predstečajni postupak, odnosno upisu Osiguranikovih potraživanja u stečajnu ili likvidacijsku masu.

1. **Osigurani slučaj**

Osigurani slučaj je štetni događaj prouzročen Osiguranim rizikom temeljem kojeg Osiguranik može podnijeti odštetni zahtjev i nastupa ovisno o vrsti Osiguranog rizika.

Osigurani slučaj za komercijalne rizike nastupa:

* Istekom Razdoblja čekanja tijekom kojeg Inozemni kupac nije izvršio plaćanje duga uz uvjet ispunjenja svih Osiguranikovih obveza iz Izvoznog ugovora.
* Predočenjem dokaza Osiguratelju o otvaranju predstečajnog, stečajnog ili likvidacijskog postupka nad Inozemnim kupcem te dokazom o prijavi Osiguranikovih potraživanja u predstečajni postupak, dokazom upisa Osiguranika u stečajnu ili likvidacijsku masu.
* Zaključenjem izvansudske nagodbe Osiguranika s Inozemnim kupcem.
* Predočenjem dokaza Osiguratelju o nekorisnosti odnosno neisplativosti poduzimanja bilo kakvih mjera protiv Inozemnog kupca uslijed nepostojanja izgleda za naplatu potraživanja, budući da nije izgledno očekivati da će pokretanje stečajnog postupka odnosno drugih postupaka prisilne naplate rezultirati naplatom potraživanja.
* Predočenjem dokaza da je Osiguranik pretrpio gubitke izazvane razlikom u cijeni prilikom Zamjenskog unovčenja robe, provedenog u cilju umanjenja Štete.

Osigurani slučaj za političke rizike nastupa:

* Istekom Razdoblja čekanja uz predočenje dokaza od strane Osiguranika o nastanku nekog od osiguranih političkih rizika.

1. **Razdoblje čekanja**

Vremensko razdoblje koje u pravilu traje 3 mjeseca od podnošenja pisane obavijesti o zakašnjenju plaćanja HBOR-u, tijekom kojeg Osiguranik u dogovoru s HBOR-om poduzima dogovorene aktivnosti s ciljem umanjenja Štete i naplate potraživanja od Inozemnog kupca.

1. **Podnošenje odštetnog zahtjeva**

Odštetni zahtjev Osiguranik HBOR-u podnosi u pisanom obliku zajedno s dokumentacijom kojom dokazuje uredno ispunjenje obveza iz Izvoznog ugovora prema Inozemnom kupcu, odnosno dokaz o postojanju potraživanja. Odštetni zahtjev HBOR-u može biti podnesen najkasnije godinu dana od nastanka Osiguranog slučaja.

1. **Odšteta**

Odšteta predstavlja novčani iznos koji HBOR isplaćuje Osiguraniku radi naknade Štete uzrokovane nastupom Osiguranog slučaja, najviše do iznosa Osigurane svote umanjeno za Samopridržaj.

Prije isplate Odštete Osiguranik je obvezan s HBOR-om zaključiti ugovor kojim će se regulirati međusobni odnosi i ugovoriti poduzimanje daljnjih radnji vezano uz postupak regresne naplate potraživanja.

1. **Dodatni troškovi**

Troškovi nastali uslijed poduzetih radnji za umanjenje ili izbjegavanje nastanka Štete koji se odnose na angažiranje agencije za naplatu potraživanja i pravne troškove s kojima je HBOR bio upoznat i suglasan u slučaju nadoknade takvih troškova Osiguraniku. Dodatni troškovi se ne odnose na troškove utvrđenja utemeljenosti odštetnog zahtjeva.



Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr

Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr